Sakeman van Modimolle 15 jaar tronk toe vir diefstal | Netwerk24
Sakeman van Modimolle 15 jaar tronk toe vir diefstal
Deur Marietie Louw-Carstens 05 Maart 2021 15:20
'n Sakeman van Limpopo is tot 15 jaar regstreekse tronkstraf gevonnis nadat hy honderdduisende rande gesteel het.
William Johannes Basson (33), wat 'n direkteur van Bio Chem Agri-landboumaatskappy in Modimolle was, is Woensdag in die streekhof in Mokopane tot 15 jaar gevangenisstraf gevonnis.
Lt.kol. Philani Nkwalase, woordvoerder van die Valke in Limpopo, sê Basson is skuldig bevind aan 32 klagte van diefstal.
Basson het op 16 Oktober verlede jaar 'n bestelling vir chemiese landbouprodukte ter waarde van R632 000 gekry vanaf 'n maatskappy in Roedtan in Limpopo.
Die kliënt het die R632 000 betaal voordat die produkte afgelewer is.
Daar was 'n ooreenkoms oor wanneer die goedere afgelewer moet word, maar dit is nooit deur Basson nagekom nie.
Nkwalase sê Basson het verskeie verskonings gegee oor hoekom die produkte nie afgelewer is nie. Hy het later soos 'n groot speld verdwyn.
Die maatskappy in Roedtan het die voorval by die polisie aangemeld en die saak is verder deur die Valke ondersoek.
Die Valke het Basson op 7 Desember in hegtenis geneem.
Hy was sedertdien in aanhouding nadat hy borgtog geweier is.
Nkwalase het gesê Basson is tot 15 jaar regstreekse tronkstraf gevonnis, sonder die opsie om 'n boete te betaal.